TV-anmeldelse «Kroppen din»:Spretten populærvitenskap 

Line Jansrud tar med engasjementet og nysgjerrigheten til TV 2 og formidler overraskende og underholdende fakta om kropp. 

Norsk faktaserie fra Mastiff i 8 deler 

TV 2 torsdager kl. 20.00 

Programleder: 
Line Jansrud 

Vi er vant til å se lege og programleder Line Jansrud forklare til dels kompliserte fenomener på en lettforståelig måte i barne- og ungdomsprogrammet «Newton» på NRK. 
Nå har Jansrud gått til TV 2, og hun har tatt med engasjementet og formidlingsevnen. 

Denne gangen, som programtittelen antyder, får kroppen hele fokuset. 
Med sendetid klokken åtte på kvelden har «Kroppen din» noe eldre seere i sikte enn Jansruds forrige program. 

Men foruten det fremstår TV 2-programmet som skåret over samme lest som «Newton»: 
Line Jansrud utforsker spørsmål «folk på gata» lurer på, hun snakker med eksperter, hun byr på seg selv og hun spør barn og voksne om hva de tror. 

Kjent oppskrift 

Og det er en god ting. 
De ingrediensene fungerer sammen. 
På 22 minutter programtid (30 minutter inkludert reklamer) undersøker Jansrud tre ulike dilemmaer. 

I første program får du svar på om du blir forkjølet av kulde, hva som skjer med kroppen når du er forelsket, og hva som skjer med fettet når du går ned i vekt. 

Uten å ødelegge spenningen kan det røpes at svarene lett kan overraske også seere som er sånn passe bevandret i Trivial Pursuit og Bezzerwizzer. 

Jansruds styrke er at hun aldri blir belærende eller nettopp bedrevitende: 
Hun fremstår oppriktig nysgjerrig, finner svar ved hjelp av både eksperimenter og eksperter, og serverer dem i lettsvelgelige biter. 

Å spørre folk på gata (eller treningssenteret) om svaret fungerer fint fordi man får så mange ulike svar at man som seer ikke føler seg dum om man ikke kan svaret selv. 

Med tre kroppsmysterier å løse på 22 minutter, rekker «Kroppen din» aldri å bli lagdryg eller omstendelig: 
Det klippes kjapt, men uten at du faller av i svingene (om du kan hoppe av i svingen er for øvrig et varslet tema i en kommende episode). 

Nakne mennesker 

Programmusikken høres ut som det er lånt fra et såpeseriebibliotek fra 90-tallet, og roper tidvis så høyt om oppmerksomhet at det går på bekostning av bildene. 

Første episode starter med en rekke vakre nærbilder av og ulike utsnitt av kropp, men den tråden blir ikke plukket opp igjen før en gruppe tilsynelatende nakne mennesker snakker om kropp i et segment mellom andre og tredje «kroppsgåte». 
Temaet kropp er selvsagt den røde tråden, men innslaget blir stående litt alene. 

Helhetsinntrykket er likevel at Jansrud og hennes redaksjon har valgt en god oppskrift for spretten, lettfattelig og overraskende populærvitenskap-formidling. 

I «Kroppen din» får kropp være både morsomt, flaut og helt fantastisk. 

Anmeldelsen er basert på den første episoden. 
